Document ID: 32009D1013

РЕШЕНИЕ ЗА ИЗПЪЛНЕНИЕ НА СЪВЕТА
от 22 декември 2009 година
за даване на разрешение на Република Австрия да продължи да прилага мярка за дерогация от член 168 от Директива 2006/112/ЕО относно общата система на данъка върху добавената стойност
(2009/1013/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Директива 2006/112/ЕО (1), и по-специално член 395, параграф 1 от нея,
като взе предвид предложението на Комисията,
като има предвид, че:
(1)
С писмо, заведено в Генералния секретариат на Комисията на 2 юни 2009 г., Република Австрия (по-нататък „Австрия“) поиска разрешение да продължи да прилага мярка за дерогация от разпоредбите на Директива 2006/112/ЕО, уреждаща правото на приспадане и предоставена по-рано с Решение 2004/866/ЕО (2) по силата на приложимата тогава Шеста директива 77/388/ЕИО от 17 май 1977 г. за хармонизиране на законодателството на държавите-членки във връзка с данъците върху оборота - обща система на данък върху добавената стойност: единна данъчна основа (3).
(2)
В съответствие с член 395, параграф 2 от Директива 2006/112/ЕО, с писмо от 10 септември 2009 г. Комисията информира останалите държави-членки за отправеното от Австрия искане. С писмо от 21 септември 2009 г. Комисията съобщи на Австрия, че разполага с пълната информация, която тя счита за необходима, за да разгледа искането.
(3)
С цел опростяване на облагането с данък добавена стойност (ДДС) мярката за дерогация цели да изключи напълно правото на приспадане на данъчен кредит за ДДС, начислен върху стоки и услуги, които се използват в повече от 90 % за личните цели на данъчно задълженото лице или на неговите служители, или като цяло за нестопански цели.
(4)
Мярката представлява дерогация от член 168 от Директива 2006/112/ЕО, с който се установява общият принцип за правото на приспадане на данъчен кредит и има за цел да се опрости процедурата за облагане с ДДС. Размерът на дължимия данък на етапа на крайното потребление се засяга само в незначителна степен.
(5)
Правната и фактическата ситуация, която е наложила необходимост от настоящото прилагане на въпросната мярка за опростяване, не се е променила и продължава да съществува. Поради това на Австрия следва да бъде дадено разрешение да продължи да прилага мярката за опростяване за допълнителен ограничен период от време, за да може мярката да бъде подложена на оценка.
(6)
Дерогацията няма да окаже отрицателно въздействие върху собствените ресурси на Съюза, формирани от ДДС,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 168 от Директива 2006/112/ЕО на Австрия се дава разрешение да изключи правото на приспадане на данъчен кредит за ДДС, начислен върху стоки и услуги, когато въпросните стоки и услуги се използват в повече от 90 % за личните цели на данъчно задължено лице или на негови служители, или, по-общо, за нестопански цели.
Член 2
Настоящото решение се прилага от 1 януари 2010 г. до 31 декември 2012 г.
Член 3
Адресат на настоящото решение е Република Австрия.
Съставено в Брюксел на 22 декември 2009 година.

Labels: 3
2
15
18